Taalgebruik: fonds, vonds - Maroela Media
Taalgebruik: fonds, vonds
Die Afrikaans vir funds is fondse of gewoon geld: Daar is geen geld [NIE: fondse] vir die projek nie. Gewoonlik word geld gestort of inbetaal in 'n fonds wat met 'n spesiale doel gestig [NIE: in die lewe geroep] is, soos in 'n siekefonds of 'n Kersfonds.
Soms gaan dit ook om 'n begroting of geldmiddele: die weermag se begroting [NIE: fondse] is erg besnoei. Geld [NIE: fondse] word bewillig, gegee, geskenk of voorgeskiet vir bv. 'n projek, of die projek word gefinansier of gesubsidieer deur dit geldelik te steun of van kapitaal te voorsien [NIE: befonds].
Die selfstandige naamwoorde in dié verband is finansiering of subsidiëring [NIE: befondsing].
'n Vonds is iets wat gevind is of 'n ontdekking wat gedoen is; die meervoud is vondste [NIE: vondse].
Taalgebruik: ongelooflik, verstommend
Ons het 'n wonderlike taal!
En vonds kom oorspronklik van die 'voltooide deelwoord' uit vind-vond-gevonden, wat in Afrikaans vind-gevind geword het. 'n 'vondst' is 'n ding wat 'gevonden' is. Maar aangesien die sterk verlede tyd en deelwoord in Afrikaans weggeval is, is daar nou sekere selfstandige naamwoorde wat in die taal sweef. 'n Ander woord wat oorspronklik tot 'n werkwoord verbind was is gedagte, woorde wat 'gedacht' (gedink) is.